梳頭自嘆
作者：戴昺
朝代：宋

paragraphs: 短髮如冬霜，一朝白一朝。
又如深秋柳，槁葉迎風凋。
白者不再黑，白者不復牢。
羲娥疾馳驥，乾坤虛懸瓢。
人生寄其間，泛泛波上藻。
百歲一大夢，倏忽已隔宵。
胡不適所適，而乃隨滔滔。
富貴撇眼電，榮華過耳飈。
木散故得壽，龜靈徒取焦。
甘拙自安吉，役智滋勞忉。
所以柴桑人，不肯折此腰。